32006R0089
L 015/30
JURNALUL OFÍCIAL AL UNIUNII EUROPENE
REGULAMENTUL (CE) NR. 89/2006 AL COMISIEI
din 19 ianuarie 2006
de modificare a Regulamentului (CE) nr. 2295/2003 în ceea ce privește denumirile care pot fi utilizate în comercializarea ouălor în caz de restricții ale accesului găinilor la mișcarea în aer liber
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1907/90 al Consiliului din 26 iunie 1990 privind anumite standarde de comercializare aplicabile ouălor (1), în special articolul 7 alineatul (1) litera (d) și articolul 10 alineatul (3),
întrucât:
(1)
Regulamentul (CE) nr. 2295/2003 al Comisiei (2) a stabilit normele de aplicare a Regulamentului (CEE) nr. 1907/90.
(2)
Directiva 2002/4/CE a Comisiei din 30 ianuarie 2002 de înregistrare a unităților de creștere a găinilor ouătoare, reglementată prin Directiva 1999/74/CE a Consiliului (3) a stabilit normele minime privind protejarea găinilor ouătoare.
(3)
Pentru a proteja consumatorul împotriva afirmațiilor care ar putea fi formulate cu intenția frauduloasă de a obține un preț mai mare decât cele aplicabile ouălor de găini crescute în baterii sau ouălor „standard”, Regulamentul (CE) nr. 2295/2003 stabilește criterii minime de creștere care trebuie respectate pentru a utiliza respectivele moduri de creștere. Astfel, pot fi utilizate numai denumirile prevăzute în anexa II la regulamentul menționat anterior, iar anexa III conține o listă de cerințe care trebuie să fie îndeplinite pentru a folosi denumirile respective.
(4)
Printre criteriile precise care definesc condițiile în conformitate cu care se pot comercializa ouă sub denumirea de „ouă de găini crescute in aer liber”, este esențial accesul la mișcarea liberă în exterior.
(5)
Anumite restricții, inclusiv restricții veterinare, aplicate pe baza dreptului comunitar cu scopul de a proteja sănătatea publică și animală, pot limita accesul păsărilor la mișcarea liberă.
(6)
În cazul în care condițiile de creștere definite în anexa III la Regulamentul (CE) nr. 2295/2003 nu mai pot fi respectate de către producător în totalitate, acesta trebuie, în interesul consumatorului, să înceteze să folosească etichetarea obligatorie privind modul de creștere.
(7)
Pentru a ține seama de consecințele economice pe care le pot avea restricțiile, deoarece ansamblul filierei are nevoie de un timp de adaptare rezonabil, în special în ceea ce privește etichetarea, și numai în cazul în care calitatea produselor nu este afectată în mod substanțial, este necesar să se prevadă o perioadă de tranziție în cursul căreia producătorul trebuie să poată continua să folosească etichetarea privind modul de creștere, respectiv „aer liber”.
(8)
La punctul 1 litera (a) prima liniuță din anexa III la Regulamentul (CE) nr. 2295/2003 se prevede explicit o derogare de la accesul la mișcarea liberă în caz de „restricții temporare impuse de autoritățile veterinare”.
(9)
Deoarece durata restricției temporare în timpul căreia producătorii pot să folosească în continuare etichetarea „aer liber”, deși găinile ouătoare nu mai au acces la mișcarea în aer liber, nu este precizată, aceasta trebuie limitată în timp pentru a apăra interesele consumatorului.
(10)
Prin urmare, Regulamentul (CE) nr. 2295/2003 ar trebui modificat în consecință.
(11)
Măsurile prevăzute de prezentul regulament sunt conforme cu avizul Comitetului de gestionare a cărnii de pasăre și ouălor,
ADOPTĂ PREZENTUL REGULAMENT:
Articolul 1
La punctul 1 litera (a) din anexa III la Regulamentul (CE) nr. 2295/2003, prima liniuță se înlocuiește cu următorul text:
„-
Găinile beneficiază în timpul zilei de posibilitatea permanentă de mișcare în aer liber; o derogare de la această cerință ca urmare a unor restricții, inclusiv restricții veterinare, aplicate pe baza dreptului comunitar, nu trebuie să depășească douăsprezece săptămâni.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 ianuarie 2006.